**Δελτίο Τύπου από την πανελλαδική σύσκεψη συντονισμού Συλλόγων Π.Ε. και ΕΛΜΕ στις 19/11/2022**

Το Σάββατο 19/11/2022, πραγματοποιήθηκε στην Αθήνα, στην Αίθουσα του Συνδικάτου Οικοδόμων, πανελλαδική σύσκεψη συντονισμού Συλλόγων Π.Ε. και ΕΛΜΕ, για την οργάνωση και κλιμάκωση της πάλης.

**Συγκεκριμένα στη σύσκεψη συμμετείχαν:**

* **Σύλλογοι Π.Ε. με απόφαση:**Α΄ Αθηνών, «Αθηνά», Αιγάλεω, Αλίμου-Αργυρούπολης-Ελληνικού «ο Θουκυδίδης», Αμαρουσίου, Αν. Αττικής «ο Σωκράτης», Βύρωνα-Καισαριανής-Παγκρατίου «Ρόζα Ιμβριώτη», Γλυφάδας-Βάρης-Βούλας-Βουλιαγμένης, Γρεβενών, Δ. Γληνός, Δελμούζος, Ηλιούπολης «Μ. Παπαμαύρος», Ικαρίας-Φούρνων, Καλλιθέας-Μοσχάτου «ο Αριστοτέλης», Κερατσινίου-Περάματος «Νίκος Πλουμπίδης», Κέρκυρας, Κεφαλληνίας-Ιθάκης, Κορινθίας, Κορυδαλλού-Αγίας Βαρβάρας, Λακεδαίμονος «Ο Πλήθων», Λήμνου "Αργύριος Μοσχίδης" , Νέας Ιωνίας-Ηρακλείου-Μεταμόρφωσης-Λυκόβρυσης «Γ. Σεφέρης», Νέας Σμύρνης, «ο Παρθενώνας», Παλαιού Φαλήρου, Πειραιά «Η Πρόοδος», Σάμου, Σικυώνας-Ξυλόκαστρου, Σύρου-Τήνου-Μυκόνου, Φωκίδας «Αλ. Δελμούζος», Χαϊδαρίου, Χίου.
* **Σύλλογοι ΠΕ παρατηρητές:** Α΄ Πειραιά «Ρήγας Φεραίος», Βάρναλης, Ζακύνθου.
* **ΕΛΜΕ με απόφαση:** Αρκαδίας, Β΄ Δωδεκανήσου, Ζακύνθου, Κέρκυρας, Κεφαλληνίας-Ιθάκης, Λήμνου- Αγ. Ευστρατίου , Χαλκιδικής.
* **ΕΛΜΕ παρατηρητές:**  Α΄ Δυτικής Αττικής (Περιστερίου), Α΄ Θεσσαλονίκης, Β΄ Αθήνας, Γ΄ Αθήνας, Νότιας Αθήνας, Πειραιά, Χανίων.
* Χαιρετισμό απεύθυνε η Ελπίδα Νασιοπούλου, πρόεδρος του **Συλλόγου Εργαζομένων Ιδιωτικής Εκπαίδευσης Αττικής «Ο Βύρωνας»**, ενημερώνοντας για την απόλυσή της πριν καν λήξει η σύμβασή της.

Η συζήτηση είχε στο επίκεντρό της την κυβερνητική επίθεση στα δικαιώματα των εκπαιδευτικών, του λαού και της νεολαίας, τις μεγάλες μάχες του εκπαιδευτικού και γενικότερα του εργατικού κινήματος της τελευταίας περιόδου και την αναγκαιότητα κλιμάκωσης του αγώνα ενάντια στην αντιλαϊκή-αντιεκπαιδευτική πολιτική.

Οι εκπρόσωποι των εκπαιδευτικών σωματείων επικέντρωσαν στα παρακάτω ζητήματα:

1. **Η κατακόρυφη άνοδος της ακρίβειας** ιδιαίτερα σε καύσιμα, ρεύμα, ενοίκια και είδη πρώτης ανάγκης και η συνεχιζόμενη λιτότητα οδηγούν στην απότομη φτωχοποίηση της λαϊκής εργαζόμενης πλειοψηφίας. Στον κλάδο μας, ιδιαίτερα οι αναπληρωτές, νεοδιόριστοι και όσοι συνάδελφοι μετακινούνται σε νέες περιοχές, αλλά και όλοι ανεξαιρέτως οι εκπαιδευτικοί αδυνατούν να ανταπεξέλθουν στα υψηλότατα ενοίκια και στην καλπάζουσα ακρίβεια. Δε θα επιτρέψουμε να πεινάσουμε, να κρυώσουμε ούτε εμείς ούτε οι μαθητές μας, τη στιγμή που τα κέρδη των επιχειρηματικών ομίλων απογειώνονται. Δε αποδεχόμαστε το κυβερνητικό δόγμα «όποιος δεν προσαρμόζεται πεθαίνει», δε θα στριμώξουμε τις ζωές μας σε voucher και pass. Θα συνεχίσουμε τον αγώνα για αύξηση μισθών και συντάξεων.
2. **Η γενικότερη όξυνση της αντιλαϊκής κυβερνητικής πολιτικής**, με την κατάργηση θεμελιωμένων ασφαλιστικών δικαιωμάτων ως συνέχεια του αντιασφαλιστικού νόμου Κατργούγκαλου και το ξεπούλημα της περιουσίας του ΜΤΠΥ, τον νόμο Χατζηδάκη που στοχεύει στη διάλυση των συνδικάτων, την εμπλοκή της χώρας στον πόλεμο της Ουκρανίας, τη θεαματική αύξηση των στρατιωτικών δαπανών και εγκατάσταση νέων αμερικάνικων βάσεων, την επέκταση της ελαστικής εργασίας, την πρωτοφανή αστυνομική καταστολή ενάντια στη νεολαία, στους φοιτητές και ενάντια στις κινητοποιήσεις του εργατικού κινήματος **πρέπει να απαντηθεί άμεσα από τους αγώνες και τις απεργίες του οργανωμένου συνδικαλιστικού εργατικού κινήματος.**
3. **Απέναντι στους αγώνες του εκπαιδευτικού κινήματος για να μην περάσει η αξιολόγηση**, το Υπουργείο Παιδείας επιχειρεί, ταυτόχρονα με την προσπάθεια αυταρχισμού και τρομοκράτησης των αγωνιζόμενων εκπαιδευτικών, να αρθρώσει μια σειρά από «παιδαγωγικά» ιδεολογήματα. Από την πλευρά μας **συνεχίζουμε τον αγώνα για την ακύρωση στην πράξη της αξιολόγησης σχολικής μονάδας και εκπαιδευτικών μέχρι τη συνολική κατάργηση του νομοθετικού πλαισίου των ν. 4692/20 και ν. 4823/21,** ακριβώς γιατί αποτελούν στρατηγικά εργαλεία για την εμπορευματοποίηση του δημόσιου σχολείου, την όρθωση ακόμα περισσότερων ταξικών φραγμών στη γνώση και την αλλαγή του περιεχομένου αλλά και των διδακτικών μεθόδων σε ακόμα πιο αντιδραστική κατεύθυνση.
4. **Πλευρές της αντιεκπαιδευτικής πολιτικής** είναι, ανάμεσα στα άλλα, το ζήτημα της **μονιμοποίησης χιλιάδων νεοδιόριστων** του 2020 που εκκρεμεί στις περισσότερες ΔΙΠΕ και ΔΙΔΕ της χώρας, το **ωράριο των νηπιαγωγών** και η εντατικοποίηση της εργασίας τους και η **γιγάντωση της ελαστικής εργασίας** με την κάλυψη όλο και περισσότερων κενών με προσλήψεις αναπληρωτών αντί για τους μαζικούς διορισμούς εκπαιδευτικών που διεκδικεί το εκπαιδευτικό κίνημα και τα φαινόμενα αδιαφάνειας, αυθαιρεσίας και αυταρχισμού στις τοποθετήσεις των νέων συναδέλφων.
5. **Η υπεράσπιση των σωματείων αποτελεί κρίσιμο μέτωπο πάλης**, ενάντια στην κυβερνητική προσπάθεια διάλυσής τους ή μετατροπής τους σε οικόσιτα λόμπυ εργοδοτικού και κυβερνητικού συνδικαλισμού. **Χαιρετίζουμε την αποχή της μεγάλης πλειοψηφίας των εκπαιδευτικών από τις ηλεκτρονικές ψευτοεκλογές για την ανάδειξη αιρετών**, δεν αναγνωρίζουμε τους νόθους «αιρετούς», διεκδικούμε την διεξαγωγή γνήσιων εκλογών αποκλειστικά δια ζώσης. Επιδιώκουμε κοινές ανακοινώσεις Συλλόγων ΠΕ και ΕΛΜΕ ανά ΠΥΣΠΕ και ΠΥΣΔΕ με αντίστοιχο περιεχόμενο. Η μαζική ανταπόκριση του Κλάδου στο κάλεσμα για Αποχή από τις ηλεκτρονικές εκλογές είναι ενδεικτική της δύναμης που έχει το εκπαιδευτικό κίνημα να ακυρώσει στην πράξη τους αντεργατικούς νόμους, να υπερασπιστεί τη φυσιογνωμία και τη ζωντανή λειτουργία των σωματείων, να πετάξει στα σκουπίδια τον νόμο-έκτρωμα του Χατζηδάκη.
6. Με τη δυναμική των πρωτοβάθμιων σωματείων και την πλούσια πείρα που έχουμε από τις μεγάλες μάχες που δώσαμε το τελευταίο δίμηνο, με τα **μεγαλειώδη συλλαλητήρια της 17ης Νοέμβρη** σε όλη τη χώρα, τη **μαζική και δυναμική Απεργία και τις απεργιακές διαδηλώσεις στις 9 Νοέμβρη** και την **εκκωφαντική Αποχή του Κλάδου από τις ηλεκτρονικές ψευδο-εκλογές της Διοίκησης στις 5/11**, είμαστε εδώ και συνεχίζουμε ακόμα πιο δυναμικά! Συντονίζουμε τις δυνάμεις μας, κλιμακώνουμε τους αγώνες μας! Αποδείξαμε, για μια ακόμα φορά, ότι είμαστε αποφασισμένοι να υπερασπιστούμε τα εργασιακά και μορφωτικά δικαιώματα τα δικά μας και των μαθητών μας, ότι δεν θα υποκύψουμε στα εκβιαστικά διλήμματα, στην υποταγή και τη μιζέρια που μας ετοιμάζουν. **Δεν πέφτουμε στην παγίδα της προεκλογικής αναμονής κάποιων δήθεν σωτήρων.** Δεν θα δείξουμε καμία ανοχή, καμία αναμονή, γιατί ξέρουμε ότι έτσι θα είμαστε πάλι εμείς αυτοί που θα πληρώσουμε την κρίση τους. Έχουμε αποδείξει, με τη στάση μας όλα αυτά τα χρόνια, ότι με την οργάνωσή μας, μαζί με όλους τους εργαζόμενους, μπορούμε να έχουμε σημαντικά αποτελέσματα. Κάτω από πολύ δύσκολες συνθήκες καταφέρνουμε να κρατήσουμε τα σχολεία όρθια, να υπερασπιστούμε τη μόρφωση των παιδιών μας, την αξιοπρέπειά μας. **Βάζουμε τεράστια εμπόδια σε νόμους και αποφάσεις του Υπουργείου Παιδείας, σε κατευθύνσεις της Ε.Ε. που προσπαθούν εδώ και χρόνια όλες οι κυβερνήσεις να υλοποιήσουν.** Οι εκπρόσωποι των σωματείων μέσα από τις τοποθετήσεις μας δηλώνουμε ότι θα παλέψουμε ενάντια στη μίζερη εκπαιδευτική κυβερνητική, στους αντιεκπαιδευτικούς νόμους που υπονομεύουν τη μόρφωση των μαθητών μας μέσα και σε άθλιες σχολικές υποδομές. Θα συνεχίσουμε τον αγώνα για τους μισθούς και τη διαβίωσή μας, ενάντια στην αυξανόμενη ακρίβεια, για τη υγεία μας που διαλύεται περεταίρω με το νέο ν/σ της Κυβέρνησης για τη δευτεροβάθμια περίθαλψη.

Τα σωματεία τοποθετήθηκαν στη σύσκεψη με βάση τις αποφάσεις τους, το πλαίσιο πάλης και δράσης τους. Με στόχο να οργανωθεί ένας **μαζικός, μαχητικός και νικηφόρος πανεκπαιδευτικός αγώνας διαρκείας** που θα συναντηθεί με τους ευρύτερους αγώνες των εργαζομένων, με στόχο την ανατροπή της αντιεκπαιδευτικής και αντιλαϊκής πολιτικής στο σύνολό της και να σαρώσει όσους την στηρίζουν, με απεργίες (γενικές και κλαδικές), συλλαλητήρια, τοπικές δράσεις και εκδηλώσεις, μαζί με τους γονείς, τους μαθητές, τους φοιτητές, τους εργαζόμενους. Με αγώνα για αύξηση μισθών και συντάξεων και σταθερή δουλειά με αξιοπρέπεια, για αποκατάσταση των μισθολογικών απωλειών της προηγούμενης δεκαετίας και του πληθωρισμού, επαναφορά 13ου και 14ου μισθού, ξεπάγωμα του ΜΚ 15 -17, για χιλιάδες μόνιμους διορισμούς και μονιμοποίηση/διορισμό όλων των αναπληρωτών, για ουσιαστικά μέτρα οικονομικής ενίσχυσης των σχολείων μπροστά στις αυξημένες ενεργειακές και άλλες οικονομικές τους ανάγκες. Σε αυτό το πλαίσιο κατατέθηκαν από τα εκπαιδευτικά σωματεία οι παρακάτω κοινές προτάσεις:

**Σε αυτό το πλαίσιο κατατέθηκαν από τα εκπαιδευτικά σωματεία οι παρακάτω κοινές προτάσεις**:

Δίνουμε συνέχεια στον δρόμο που άνοιξε η Απεργία στις 9/11 και κλιμακώνουμε τον αγώνα, προτείνοντας στα Δ.Σ. και στις Γ.Σ. των Συλλόγων και ΕΛΜΕ αλλά και στα Δ.Σ. των Ομοσπονδιών τα εξής:

* Στις 25/11 μαζική παράσταση διαμαρτυρίας στο Υπουργείο Παιδείας στις 13.30 για το θέμα των μονιμοποιήσεων των νεοδιόριστων συναδέλφων και το ωράριο των νηπιαγωγών. Απαντάμε άμεσα σε κάθε προσπάθεια της Κεραμέως που θα επιχειρήσει να ακυρώσει όσες μονιμοποιήσεις έγιναν από τις Διευθύνσεις, με αποτέλεσμα να παρατείνεται εκβιαστικά η εργασιακή ομηρία χιλιάδων συναδέλφων. Απαιτούμε άμεσα ουσιαστική δικαίωση στο αίτημα μείωσης του ωραρίου των νηπιαγωγών. Ταυτόχρονα, προτείνουμε οργάνωση παραστάσεων διαμαρτυρίας σε όσες ΔΙΠΕ και ΔΙΔΕ δεν έχουν προχωρήσει σε μονιμοποιήσεις των νεοδιόριστων.
* Προχωράμε σε προειδοποιητική 24ωρη Απεργία (με ενδεικτική ημερομηνία 13/12), με αιχμή την αύξηση μισθών και την άμεση απόδοση του Δώρου των Χριστουγέννων.
* Συμμετέχουμε σε συλλαλητήριο Σωματείων και Συνδικάτων το επόμενο διάστημα ενάντια στην αντιλαϊκή πολιτική της ακρίβειας, της λιτότητας και των περικοπών.
* Καλούμε τις/τους συναδέλφους σε μαζική συμμετοχή στις Γ.Σ. και τις αποκλειστικά δια ζώσης αρχαιρεσίες στα σωματεία που έχουν εκλογές, με βάση το Καταστατικό τους. Υπερασπιζόμαστε τις ζωντανές γνήσιες εκλογικές διαδικασίες και τη δημοκρατική λειτουργία των σωματείων μας.
* Θέτουμε στη βάση των σωματείων, στις ΓΣ του επόμενου διαστήματος, πρόταση για σχέδιο Συλλογικής Σύμβασης Εργασίας, ώστε να συζητηθεί ολοκληρωμένα και διεξοδικά σε όλα τα όργανα και τις συλλογικές διαδικασίες του εκπαιδευτικού κινήματος.
* Με το άνοιγμα των σχολείων τη νέα χρονιά, να υπάρξει κύκλος Γ.Σ. και Ολομέλεια Προέδρων με στόχο την απεργιακή κλιμάκωση με νέα Απεργία στα μέσα του Γενάρη.
* Προχωράμε αμέσως μετά τις γιορτές σε νέα πανελλαδική σύσκεψη των εκπαιδευτικών σωματείων με ενδεικτική ημερομηνία 14 Ιανουαρίου.
* Κοινή δράση με το γονεϊκό και το μαθητικό κίνημα με στόχο για την ακύρωση στην πράξη του διαγωνισμού της λεγόμενης Ελληνικής PISA, με απεργιακές κινητοποιήσεις από τις εκπαιδευτικές Ομοσπονδίες και συντονισμό με το γονεϊκό και μαθητικό κίνημα.
* Καλούμε τους Συλλόγους ΠΕ και ΕΛΜΕ να προχωρήσουν άμεσα σε έκδοση ψηφισμάτων για την απόλυση της προέδρου του Σωματείου Εργαζομένων Ιδιωτικής Εκπαίδευσης Αττικής «Ο Βύρωνας» και για την απειλή μήνυσης σε βάρος της προέδρου του Συλλόγου Π.Ε. «Αριστοτέλης» από φερόμενη νομική εκπρόσωπο του Δ/ντή εκπ/σης Π.Ε. Δράμας και σε όσους εκπαιδευτικούς διώκονται.

Αθήνα, 19-11-2022